SWAK MIELIEPRYS `KAN SA TALLE BOERE KOS`
Onderwerp: SWAK MIELIEPRYS `KAN SA TALLE BOERE KOS` Sat Aug 14, 2010 8:57 am
Swak mielieprys 'kan SA talle boere kos'
Suid Afrika kan 30% van sy kommersiële boere voor Desember verloor as die mielieprys laag bly, sê mnr. Neels Ferreira, voorsitter van Graan SA.
"Die ouens maak enorme verliese," het Ferreira aan Volksblad gesê.
Hy het in Maart by alle landboubesighede navraag gedoen oor wat die uitwerking van die mieliekrisis op die landbou kan wees.
Die slotsom is dat die land 'n gemiddeld van 30% kommersiële boere kan verloor.
Dit strook met dr. Pieter Mulder, adjunk-minister van landbou, visserye en bosbou, se stelling van vroeër die week dat 25 van die boere net by Schweizer-Reneke dalk nie die mieliekrisis gaan oorleef nie.
Ferreira sê die krisis het ook 'n effek op die ekonomie van die insetverskaffers. Die hele ketting tussen boer en verbruiker word benadeel.
"Presies dieselfde situasie kan hom weer afspeel as wat met die koringbedryf gebeur het."
Mnr. Herman Meiring, voorsitter van Bultfontein Landbou, sê nie net is die lae mielieprys 'n slag vir boere nie, maar hulle stroop in die omgewing 1 ton/ha tot 1,5 ton/ha minder as gewoonlik weens die swaar reën vroeër.
Slegs boere met bogemiddelde opbrengste kan 'n bietjie geld maak.
"Die vorige jare het ons R1 900/ton en R1 600/ton gekry. Nou kry boere R800/ton in die sak. Die boere het opgegradeer met toerusting. Ouens moes reëlings maak, daar is wat nie lenings kry nie."
Me. Hettiënne von Abo-Moolman van die AHI in die mieliehoofstad, Bothaville, sê die dorp se ekonomie is afhanklik van die landbou. As dit nie goed gaan met die landbou nie, gaan dit nie goed met die dorp nie.
Mense sê vir haar dit is "stil". Miskien was almal te optimisties die wêreldwye resessie is verby. Die slegte ekonomie is dalk nie net weens die swak mielieprys nie. Daar is seker al boere wat minder ry en afskaal op dinge wat nie noodsaaklik is nie.
Die AHI hier gaan op 20 Augustus na die Vrystaatse premier, mnr. Ace Magashule, se sakeberaad in Bloemfontein opruk met verskeie lede wat bande met die landbou het.
Hoewel die sakekamer hier die verval van die infrastruktuur op die platteland eerste op die agenda het, wil dié lede ook praat oor projekte soos biobrandstof. "Landbou is 'n inherente deel van alles. Ek ervaar mense het reeds begin planne maak. Dit is belangrik om 'n plan B en 'n plan C gereed te hê," het sy gesê.
Ferreira het ook gesê die biobrandstofbedryf móét in plek kom om die oorskot mielies van sowat 4 miljoen ton uit te wis en die balans tussen vraag en aanbod te herstel.
Hoewel die regering vasskop teen die idee om voedsel as biobrandstof te verwerk, praat Graan SA steeds met pres. Jacob Zuma en me. Tina Joemat-Pettersson, minister van landbou, vissery en bosbou, hieroor.
Meiring sê biobrandstof is ook op Bultfontein Landbou se agenda vir 'n noodplan. Hulle praat ook met Magashule om die spoorlyn tussen Bultfontein en Bloemfontein te herstel.
Graan SA se raad aan boere is om intussen aanplantings vir die nuwe seisoen "drasties af te skaal" en eerder papiermielies te koop. Intussen probeer die organisasie om uitvoer aan te moedig. Uitvoerpoel is egter deur die regering in die kiem gesmoor.